એનઆરજી ડેસ્કઃ એસોસિએશન ઓફ ઇન્ડિયન અમેરિકન્સ ઇન નોર્થ અમેરિકા-આઇના દ્વારા યોજાયેલા 'ચાલો ઇન્ડિયા' કાર્યક્રમમાં મુખ્યમંત્રી વિજય રૂપાણીએ ગાંધીનગરથી લાઇવ કોન્ફરન્સ દ્વારા સંબોધન કર્યુ હતું. મુખ્યમંત્રી રૂપાણીએ જણાવ્યું કે, ગુજરાત વાઇબ્રન્ટ સમિટની આઠ શ્રૃંખલાના પગલે ગ્લોબલ ડેસ્ટિનેશન ફોર ઇન્વેસ્ટમેન્ટ બન્યું છે. જેની ભૂમિકા આપતા મુખ્યમંત્રીએ કહ્યું કે, વૈશ્વિક સ્તરની સુવિધાઓ, ટેક્નોલોજીનો જનસેવામાં વ્યાપક વિનિયોગ, ઇઝ ઓફ ડૂઇંગ બિઝનેસ અને છેવાડાના માનવ સુધી શિક્ષણ, આરોગ્ય, પાણી-આવાસ પહોંચાડીને ગુજરાત આજે વિકાસના નવા બેન્ચમાર્ક પ્રસ્થાપિત કરી રહ્યું છે. મુખ્યમંત્રીએ અમેરિકામાં વસતા ભારતીયો-ગુજરાતીઓની આત્મીયતા, ભારતીયતા અને રાષ્ટ્રીયતાની પ્રશંસા કરી હતી.